5 ປະເທດຈະຈັດຕັ້ງກັນ ເປັນກຸ່ມຜະລິດເຂົ້າ
5 ປະເທດໃນເອເຊຍ ພວມປຶກສາຫາລື ກ່ຽວກັບການຈັດຕັ້ງ ກຸ່ມປະເທດຜະລິດເຂົ້າ
5 ປະເທດໃນເຂດເອເຊຍຕາເວັນອອກສຽງໃຕ້ພວມສົນທະນາຫາລືກັນ ກ່ຽວກັບການຈັດ ຕັ້ງອົງການປະເທດປູກເຂົ້າ ທີ່ຈະຊ່ອຍສ້າງຄວາມທຸ່ນທ່ຽງໃຫ້ແກ່ການສົ່ງເຂົ້າອອກໄປຂາຍ ຢູ່ໃນທົ່ວໂລກ ສື່ມວນຊົນຂອງໄທລາຍງານໃນວັນພະຫັດມື້ນີ້ວ່າ ນາຍົກລັດຖະມົນຕີອະພິສິດ ເວດຊາຊີວະ ຢາກໃຫ້ຈັດເອົາບັນຫານີ້ ເຂົ້າໄວ້ໃນວາລະການປະຊຸມ ຮ່ວມກັບເຈົ້າໜ້າທີ່ຫວຽດນາມ ໃນ ເດືອນກຸມພາຈະມານີ້ ນອກນັ້ນແລ້ວກໍຍັງມີກຳປູເຈຍ ສປປ ລາວ ແລະມຽນມາ ພົວພັນນຳ ແຜນການດັ່ງກ່າວ ຊຶ່ງໄດ້ຖືກຍົກຂຶ້ນມາການສົນທະນາຫາລືກັນທີ່ກອງປະຊຸມພູມີພາກຢູ່ກຳ ປູເຈຍໃນສັບປະດານີ້ ປະເທດຕ່າງໆທີ່ສັ່ງຊື້ເຂົ້າຈາກຕ່າງປະເທດ ເຊັ່ນຟີລິບປິນໄດ້ມີຄວາມວິຕົກກັງ ວົນມາເປັນ ເວລາດົນນານແລ້ວຢ້ານວ່າບັນດາປະເທດເພື່ອນບ້ານຂອງຕົນອາດຈະສ້າງຕັ້ງກຸ່ມຜູກຂາດ ໃນການກຳນົດລາຄາເຂົ້າຕາມແນວທາງຂອງອົງການກຸ່ມປະເທດຜະລິດນໍ້າມັນຫລື OPEC ທີ່ຈຳກັດການຜະລິດ ເພື່ອຄວບຄຸມລາຄານໍ້າມັນຂອງໂລກນັ້ນ ແຕ່ທ່ານຮຸນເຊນ ນາຍົກລັດຖະມົນຕີກຳປູເຈຍ ກ່າວໃນສັບປະດານີ້ວ່າ ຈຸດປະສົງຂອງ ສະມາຄົມສົ່ງເຂົ້າອອກ ແມ່ນເພື່ອຄໍ້າປະກັນສະເຖຍລະພາບ ໃນດ້ານສະບຽງອາຫານ ຢູ່ໃນຂົງເຂດ ແລະບາງທີອາດຢູ່ໃນໂລກທັງມວນດ້ວຍ ໄທເປັນປະເທດທີ່ສົ່ງເຂົ້າອອກໄປຂາຍໃນຕ່າງປະເທດລາຍໃຫຍ່ສຸດຂອງໂລກ ຕິດຕາມ ດ້ວຍຫວຽດນາມ ເຂົ້າເປັນອາຫານຫຼັກ ສຳລັບປະຊາຊົນຈຳນວນຫຼາຍພັນລ້ານຄົນຢູ່ໃນ ເຂດເອເຊຍ